Мэз хъызмэтым иIофыгъохэр — Голос Адыга\nАдыгеим имэз промышленнэ комплекс хэхъоныгъэ ышIынымкIэ зэфэхьысыжьхэм зыщатегущыIэгъэхэ зэхэсыгъо тыгъуасэ Правительствэм и Унэ щыкIуагъ. Адыгэ Республикэм и ЛIышъхьэу КъумпIыл Мурат ипшъэрылъкIэ ар зэрищагъ АР-м и Премьер-министрэу Александр Наролиным. Iофтхьабзэм хэлэжьагъэх вице-премьерхэу Сапый Вячеславрэ Наталья Широковамрэ, АР-м и ЛIышъхьэрэ министрэхэм я Кабинетрэ я Администрацие ипащэу Владимир Свеженец, республикэм и Къэ­ралыгъо Совет — Хасэм и Тхьаматэ игуадзэу Шъэо Аскэр, муниципалитетхэм япащэхэр, нэмыкIхэри.\nРеспубликэм имэз хъызмэт илъэсым IофшIэнэу ыгъэцэкIагъэм изэфэхьысыжьхэм къатегущыIагъ АР-м мэзхэмкIэ и ГъэIорышIапIэ ипащэу Былымыхьэ Рэщыдэ. Ащ къызэриIуа­гъэмкIэ, республикэм имэз фонд зэкIэмкIи гектар мин 239,5-рэ мэхъу. 2009-рэ илъэсым щегъэ­жьагъэу непэрэ мафэм ехъулIэу гектар мини 194-м ехъум къыхиубытэрэ мэз Iахь 336-рэ бэджэндэу аратыгъ. Шъолъырым Iоф щызышIэрэ организации 5 пхъэм игъэхьазырын фэгъэзагъэх, ГъэIорышIапIэм ахэм зэкIэми зэзэгъыныгъэхэр ади­шIыгъэх. Илъэсым къыкIоцI пхъэ кубическэ метрэ мини 195,5-рэ агъэхьазыры.\nМэзхэр зэтегъэуцожьыгъэнхэм иIофыгъо мыщ дэжьым анахь шъхьаIэу зэрэщытыр Александр Наролиным къыIуагъ. АщкIэ гъэцэкIэкIо хэбзэ къулыкъушIэхэм, мэзым дэлажьэхэрэм яшIошIхэр зэригъэшIагъ. Респуб­ликэм шIуагъэ къыфэзыхьыщт лъэныкъо пстэуми ягъэцэкIэн анаIэ тырагъэтынэу афигъэпытагъ. Пхъэм игъэхьазырынкIи, нэмыкI лъэныкъохэмкIи хэбзэгъэуцугъэр аукъоу шъолъырым къыщыхагъэщыгъэмэ къыкIэуп­чIагъ.\n2019-рэ илъэсым изэфэхьысыжьхэм закъыфэбгъазэмэ, гъогогъу 15-рэ хэбзэнчъэу мэзыр раупкIыгъэу зэрагъэунэфыгъэр ГъэIорышIапIэм ипащэ къы­Iуагъ. Ыпэрэ илъэсым егъэп­шагъэмэ а пчъагъэр нахьыбэ хъугъэ. Шапхъэхэр зыукъуагъэ­хэм алъэныкъокIэ Iофхэр къызэIуахыгъэх, зэхэфынхэр макIох.\nАдыгэ Республикэм сатыумкIэ ыкIи экономикэ хэхъоныгъэм­кIэ иминистрэу Къуанэ Анзаур мэз промышленнэ комплексым экономическэ къэгъэлъэгъонэу иIэхэм къащыуцугъ, зэфэхьысыжьхэр къышIыгъэх. 2018-рэ илъэсым республикэм IуигъэкIыгъэ продукцием ипроцент 15,4-р мы хъызмэтым телъытагъ. БлэкIыгъэ илъэсым имэзибгъу а пчъагъэм хэхъуагъ ыкIи процент 20-м ехъугъ. 2018-рэ илъэ­сым мы хъызмэтым хэщэгъэ предпринимательхэм ыкIи организациехэм япчъагъэ 685-рэ хъущтыгъэмэ, блэкIыгъэ илъэсым 720-м кIэхьагъ, Iоф щызышIэрэр нэбгырэ 2603-рэ мэхъу. 2016 — 2018-рэ илъэсхэм къакIоцI шъолъырым ипредприятие инхэм ыкIи гурытхэм ямылъку шъхьаIэ инвестициеу халъхьагъэр сомэ миллион 799,2-рэ мэхъу. 2018-рэ илъэсым Урысыем изэхэубытэгъэ бюджет сомэ миллион 885-м ехъу рагъэхьагъ. Мэз хъызмэтым тапэкIи хэхъоныгъэ ышIыныр, экономикэм шIуагъэ къыфихьэу гъэпсыгъэныр, ащ хэщэгъэ пстэуми шапхъэу щыIэхэр агъэцэкIэнхэр — джары непэ пшъэрылъ шъхьаIэу щытыр. Ар зэшIохыгъэ зэрэхъу­рэм ащ фэгъэзэгъэ хэбзэ къулыкъухэр лъыплъэщтых.\nПредыдущая Илыягъэу псы амыугъоинэу къяджэ\nСледущая Гъогу хъугъэ-шIэгъэ ин